**น้ำลด ราผุด มะเร็งทรุด**

**น้ำลด ราผุด มะเร็งทรุด:รู้ทันมะเร็ง โดย... นพ.วีรวุฒิ อิ่มสำราญ**

          หลัง[น้ำ](http://www.komchadluek.net/search.php?search=%E0%B8%99%E0%B9%89%E0%B8%B3)ลด ความรู้สึกเสียดายทรัพย์สินมีค่าที่หามาจาก[น้ำ](http://www.komchadluek.net/search.php?search=%E0%B8%99%E0%B9%89%E0%B8%B3)พัก[น้ำ](http://www.komchadluek.net/search.php?search=%E0%B8%99%E0%B9%89%E0%B8%B3)แรง ทำให้หลายคนพยายามเก็บกู้ พยายามซ่อมแซมทรัพย์สินอันเป็นที่รัก ไม่อยากทิ้งเพราะความผูกพันหรือเพื่อต้องการประหยัดค่าใช้จ่าย แต่ของแถมหรือของฝากที่จะเกิดตามหลัง จากความชื้นที่ยังสะสมอยู่ในข้าวของเครื่องใช้ต่างๆ ไม่เว้นแม้แต่ผนังปูนคือเจ้าเชื้อรานั่นเอง  
   
          เชื่อว่าคงไม่มีใครไม่รู้จักเชื้อรา ซึ่งมีมากมายหลายสายพันธุ์หลากสีสัน ทั้งสีดำ สีเทา สีเขียว สีแดง สีส้ม สีเหลือง สีขาว มักมองเห็นเป็นวงกลมๆ มีกลิ่นเหม็นอับหรือคล้ายกลิ่นดิน ก่อนที่จะเข้าไปฟื้นฟูบูรณะซ่อมแซมบ้าน  นอกจากเตรียมทำใจกับสภาพความเสียหายแล้ว ควรเตรียมเนื้อเตรียมตัวตั้งหลักกันให้พร้อมก่อน ด้วยการปกปิดส่วนต่างๆ ของร่างกายที่มีโอกาสสัมผัสเชื้อ ตั้งแต่สวมถุงมือยาง รองเท้ายาง แว่นตาและที่สำคัญผ้าปิดปากปิดจมูกคุณภาพสูงแบบครอบเพื่อป้องกันสปอร์ของ เชื้อราเข้าสู่ทางเดินหายใจ โดยเฉพาะอย่างยิ่งกลุ่มคนที่ไม่ค่อยแข็งแรงหรือมีภูมิต้านทานต่ำกว่าคนปกติ เช่น เด็ก คนแก่ ผู้ป่วยโรคเรื้อรังต่างๆ โรคเบาหวาน โรคภูมิคุ้มกันบกพร่องและที่สำคัญโรค[มะเร็ง](http://www.komchadluek.net/search.php?search=%E0%B8%A1%E0%B8%B0%E0%B9%80%E0%B8%A3%E0%B9%87%E0%B8%87) โดยเฉพาะอย่างยิ่งผู้ป่วยที่กำลังได้รับการรักษา ไม่ว่าจะเป็นการให้ยาเคมีบำบัด การผ่าตัดหรือรังสีรักษา ก็ล้วนแล้วแต่ทำให้ระบบภูมิคุ้มกันแย่ลงในระหว่างได้รับการรักษาทั้งสิ้น ตามปกติโรคที่เกิดจากเชื้อรามักเป็นโรคเรื้อรังและใช้ระยะเวลานานในการรักษา ต่อเนื่องเป็นเดือนๆ อยู่แล้ว พอมาเป็นในกลุ่มคนที่มีภูมิต้านทานต่ำกว่าคนปกติก็ยิ่งรักษาลำบากยากเย็นมาก ขึ้น หลายรายที่ให้ยารักษานอกจากจะเอาไม่อยู่แล้ว เชื้อรายังลุกลามไปทั่ว โดยเฉพาะอย่างยิ่งกรณีที่มีการติดเชื้อแบคทีเรียตัวโหดๆ แล้วต้องให้ยาปฏิชีวนะแรงๆ ร่วมด้วย ก็ยิ่งทำให้ภูมิคุ้มกันย่ำแย่ลงไปอีก ท้ายที่สุดกลายเป็นหนังชีวิตเรื่องเศร้า ต้องมาเสียชีวิตจากการติดเชื้อแทนที่จะเสียชีวิตจาก[มะเร็ง](http://www.komchadluek.net/search.php?search=%E0%B8%A1%E0%B8%B0%E0%B9%80%E0%B8%A3%E0%B9%87%E0%B8%87)ระยะ สุดท้าย เพราะฉะนั้นกันไว้ก่อนดีกว่าแก้ อย่าเสี่ยงกับเชื้อราดีกว่าครับ ข้าวของเครื่องใช้อะไรที่ไม่แน่ใจว่าจะทำให้แห้งได้อย่างสนิทใจ แนะนำว่าให้ทิ้งลูกเดียว โดยเฉพาะพวกเฟอร์นิเจอร์ต่างๆ ผนังเบา พวกบิลด์อิน พวกนี้ดูภายนอกอาจจะดูแห้งดีแต่ข้างในยังสะสมความชื้นอยู่ ก็เป็นที่พักอาศัยแหล่งซ่องสุมของพวกเชื้อรา ไม่ต้องเสียดายนะครับ เดี๋ยวจะเข้าทำนองเสียน้อยเสียยาก เสียมากเสียง่ายเปล่าๆ  
   
          นอกจากการติดเชื้อราที่มาหลัง[น้ำ](http://www.komchadluek.net/search.php?search=%E0%B8%99%E0%B9%89%E0%B8%B3)ลดแล้ว ผู้ป่วย[มะเร็ง](http://www.komchadluek.net/search.php?search=%E0%B8%A1%E0%B8%B0%E0%B9%80%E0%B8%A3%E0%B9%87%E0%B8%87)อาจจะทรุดลงได้จากการขาดการรักษาตามนัดหมาย ไม่สามารถมาพบแพทย์ในช่วงที่[น้ำ](http://www.komchadluek.net/search.php?search=%E0%B8%99%E0%B9%89%E0%B8%B3)ท่วมบ้านหรือ[น้ำ](http://www.komchadluek.net/search.php?search=%E0%B8%99%E0%B9%89%E0%B8%B3)ท่วมเส้นทางการเดินทาง บางรายโรคร้ายทำท่าจะดีขึ้น พอมาเจอ[น้ำ](http://www.komchadluek.net/search.php?search=%E0%B8%99%E0%B9%89%E0%B8%B3)ท่วมทั้งเครียดทั้งขาดการรักษาต่อเนื่อง อาการเลยยิ่งแย่ลงโรคลุกลามมากขึ้น ตอนนี้[น้ำ](http://www.komchadluek.net/search.php?search=%E0%B8%99%E0%B9%89%E0%B8%B3)ลดแล้วในหลายพื้นที่ กลับมาใส่ใจดูแลสุขภาพกันบ้างนะครับ...ขอบอก  
..............  
(หมายเหตุ [น้ำ](http://www.komchadluek.net/search.php?search=%E0%B8%99%E0%B9%89%E0%B8%B3)ลด ราผุด [มะเร็ง](http://www.komchadluek.net/search.php?search=%E0%B8%A1%E0%B8%B0%E0%B9%80%E0%B8%A3%E0%B9%87%E0%B8%87)ทรุด:รู้ทัน[มะเร็ง](http://www.komchadluek.net/search.php?search=%E0%B8%A1%E0%B8%B0%E0%B9%80%E0%B8%A3%E0%B9%87%E0%B8%87) โดย... นพ.วีรวุฒิ อิ่มสำราญ)